Þingræður haldnar á Alþingi Íslendinga



Virðulegi forseti. Hér er frv. til l. um breytingu á lögum um útflutningsgjald af sjávarafurðum. Um það var fjallað í sjútvn. Ed. og nefndin varð sammála um að mæla með því óbreyttu eins og það kemur frá Nd. Hér er um það að ræða að lækka útflutningsgjald á saltfiski framleiddum 1984 úr 5.5% í 4% og einnig var gerð sú viðbót og breyting í Nd. að skreið, sem er með sama útflutningsgjaldi, 5.5%, verði einnig lækkuð í 4%. Svo er einnig um fóðurlýsi. Þetta gefur ekki tilefni af minni hálfu til langrar umr. þannig að ég læt þessar skýringar aðeins koma fram. Nefndin er öll sammála því að þetta frv. verði samþykkt, en Kolbrún Jónsdóttir skrifar undir nál. með fyrirvara.



Virðulegi forseti. Ég skrifaði undir þetta nál. með fyrirvara og sú athugasemd sem ég hef við þetta frv. er sú að hér er einu sinni enn verið að afgreiða mál vegna ákvörðunar ríkisvaldsins um fiskverð. Það er því einu sinni enn bráðabirgðaaðgerð af hálfu ríkisvaldsins til að sætta viðsemjendur sína um fiskverð. Fyrir stuttu síðan kom fram í Morgunblaðinu að saltfiskur er að hækka á mörkuðum Íslands erlendis en sú hækkun skilar sér ekki til sjómanna. Þess vegna er það mjög bagalegt að ríkisvaldið skuli ekki sjá að sér og hætta afskiptum af samningum um verð á fiskafurðum sem er þó hagsmunamál útgerðarmanna og sjómanna fyrst og fremst. Ég hef þó ekki neitt að athuga við það að þetta gjald sé lækkað. Það eru fyrst og fremst þessi afskipti af fiskverðssamningum sem ég geri athugasemd við.

Frsm. (Eyjólfur Konráð Jónsson) Hæstv. forseti. Nefndin hefur rannsakað mál þetta allítarlega og fengið á fund sinn m. a. forystumenn Arnarflugs sem hafa veitt um það upplýsingar og svarað ýmsum spurningum og skýrt stöðu síns félags. Þar að auki hefur n. notið aðstoðar fjmrn., m. a. ráðuneytisstjóra. Að vel athuguðu máli telur n. rétt að ráðh. fái þá heimild sem hér um ræðir. Enda liggja fyrir upplýsingar af hans hálfu héðan úr þessum ræðustól og frá ráðuneytisstjóra á fundum n. um það að ábyrgð verði einungis veitt skv. reglum ríkisábyrgðasjóðs sem kveða á um það að ábyrgð verði aldrei hærri upphæð en sem nemur 70% verðmætis fullgildra veða. Á fundinum sat hv. þm. Stefán Benediktsson og er hann sammála nm. um þessa afgreiðslu. Eiður Guðnason var fjarverandi en aðrir nm. styðja það að mál þetta verði samþykkt hér og nú.



Virðulegi forseti. Eins og fram kom í máli hv. frsm., 4. þm. Norðurl. v., er ég samþykkur þessari afgreiðslu málsins, enda ríkt lagt á við hæstv. fjmrh. að hann fari að lögum í þessu máli. Ég veit reyndar ekki hvort það er með öllu verjandi að orða nál. með slíkum hætti. En ég vil taka það skýrt fram að hvernig svo sem þessu máli er velt fyrir sér fer ekkert á milli mála að sú upphæð, sem hér er verið að biðja um fyrirgreiðslu fyrir, er í krónutölu mjög svipuð þeirri upphæð sem segja má að þessu fyrirtæki hafi verið lögð á herðar við stofnun þess þegar það gekk inn í þrotabú og var nánast þvingað til að kaupa ákveðnar eignir til þess að öðlast flugleyfi á vissum leiðum milli landa. Ég tel að hér hvíli mjög mikil ábyrgð á stjórnvöldum og að það sé ekki verjandi að velta þessu vandamáli yfir á herðar skattgreiðenda. Ég vona að þm. allir muni fylgjast mjög vel með því hvernig með þetta mál verður farið og bregðist harkalega við ef í ljós kemur að þær aðgerðir sem af því leiða verða millifærsla á peningum eða skuldum frá þeim aðilum sem raunverulega bera ábyrgð á þessu fjárfestingarslysi, því að þetta er eitt af þessum mörgu fjárfestingarslysum sem við erum að berjast við, yfir á herðar skattgreiðenda.